CELEX: C2004/106/43
Language: fi
Date: 2004-04-30 00:00:00
Title: Asia C-102/04: Ruotsinkuningaskunnan 27.2.2004 Euroopanyhteisöjen komissiota vastaan nostama kanne

30.4.2004   
            
            
               FI
            
            
               Euroopan unionin virallinen lehti
            
            
               C 106/24
            
         Ruotsin kuningaskunnan 27.2.2004 Euroopan yhteisöjen komissiota vastaan nostama kanne
   (Asia C-102/04)
   (2004/C 106/43)
   Ruotsin kuningaskunta on nostanut 27.2.2004 Euroopan yhteisöjen tuomioistuimessa kanteen Euroopan yhteisöjen komissiota vastaan. Kantajan asiamiehenä on A. Kruse ja prosessiosoite on Ruotsissa.
   Ruotsin kuningaskunta vaatii, että yhteisöjen tuomioistuin
   
               —
            
            
               kumoaa neuvoston direktiivin 91/414/ETY (1) muuttamisesta parakvatin sisällyttämiseksi siihen tehoaineena 1 päivänä joulukuuta 2003 annetun komission direktiivin 2003/112/EY (2)
               
            
         
               —
            
            
               velvoittaa komission korvaamaan Ruotsin kuningaskunnan oikeudenkäyntikulut.
            
         Oikeudelliset perusteet ja pääasialliset perustelut
   Komissio antoi 1.12.2003 direktiivin 2003/112/EY. Kyseisellä direktiivillä sisällytettiin parakvatti tehoaineena kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY liitteeseen 1.
   Komissio on kyseisen direktiivin antaessaan jättänyt noudattamatta EY 6 ja EY 174 artiklaa, neuvoston direktiivin 91/414/ETY 5 artiklaa sekä kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92 7 artiklan 1 kohtaa.
   Komissio on kyseisen direktiivin antaessaan selvästi ylittänyt mielivaltaisen harkinnan rajan, kun se on jättänyt soveltamatta varovaisuusperiaatetta parakvattia koskevan riskinarvioinnin ja riskinhallinnan osalta, ottaen huomioon sekä ihmisten että eläinten terveys. Varovaisuusperiaatteen noudattamatta jättäminen on puolestaan johtanut siihen, että EY:n perustamissopimuksessa ja direktiivissä 91/414/ETY säädettyä korkeaa suojelun tasoa ei ole voitu saavuttaa. Komission jätettyä noudattamatta korkeaa suojelun tason koskevaa periaatetta sen ei voida liioin katsoa ottaneen huomioon ympäristönsuojelua koskevia vaatimuksia eikä EY:n perustamissopimuksessa säädettyä läpäisyperiaatetta. Komissio on siis jättänyt noudattamatta EY 6 artiklaa ja EY 174 artiklan 2 kohtaa sekä direktiivin 91/414/ETY 5 artiklaa. Jätettyään lisäksi ottamatta huomioon parakvattia koskevat saatavilla olleet julkiset tiedot sekä kyseiseen aineeseen liittyvät riskit komissio on käsitellyt asiaa virheellisellä tavalla. Komissio on tältä osin jättänyt noudattamatta EY 174 artiklan 3 kohtaa ja direktiivin 91/414/ETY 5 artiklan 1 kohtaa sekä komission asetuksen N:o 3600/92 7 artiklan 1 kohtaa.
   
      (1)  EYVL erityispainos 1994, Alue 13, Nide 20, s. 236.
   
      (2)  EUVL L 321, 6.12.2003, s. 32.